Tigeren fra Montana

Tigeren fra Montana er en norsk roman, utgitt som bok nummer 62 i den 83 bind store serien om western-helten og US-marshalen Morgan Kane. Boka ble lansert i 1972, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 490 og kostet fire kroner. 

Dette er den tredje boka med «den ville gjengen», som leserne møtte i de foregående bøkene Satans Horn og Morgan Kane og «The Wild Bunch». Den skal bli etterfulgt av enda to utgivelser med «the wild bunch»-emblem på forsiden - og langt senere i serien med enda to. Ved å bruke den faktiske, historiske gjengen og dens faktiske, historiske personer som scene skaper Hallbing en slags historisk realisme i Kanes univers.

Tigeren fra Montana åpner med et togran, der The Wild Bunch med Butch Cassidy i spissen stanser en verditransport ved Tipton i Wyoming og sprenger safen ombord med dynamitt. 

Herjingene til den effektive, moderne banden bekymrer myndighetene, ergo sender Hallbing både Morgan Kane og hans følgesvenn og motpol Jesse Rawlins inn i handlingen. Rawlins kommer fra en jobb som vakt på horehus, og har inside info om at bandens Kid Curry (Egentlig navn Harvey Logan) og Ben «The Tall Texan» Kilpatrick er stamkunde hos et par av de prostituerte. Ergo blir det snart skyting blant horer og kjeltringer, der bandens Bob Lee stuper mens de andre kommer unna. Ben rømmer østover med sin prostituerte Della Rose til St. Louis, Kid nordover med sin prostituerte Annie Rogers. 

Dermed fortsetter jakten. Selv om Hallbing flytter begivenhetene i tid og skriver Kane og Rawlins inn er han i store trekk tro mot den virkelige historien. Verken Kilpatrick eller Logan døde under denne flukten, og det er kanskje grunnen til at Hallbing heller ikke lar sine revolversvingere drepe dem.

Mottagelsen av boka 
Kane-serien var de første årene etter at den startet i 1966 blitt utgitt i nokså normale pocket-opplag på 12-16000, men fra 1969 hadde forlaget merket en økende interesse. Forleggeren Finn Arnesen beskriver utviklingen etter det som «rakettferden mot kjempeopplagene». Året før Tigeren fra Montana kom ut hadde førsteopplaget nådd , og i løpet av 1972 skulle det nå .

Seriens popularitet gjorde at Tigeren fra Montana snart måtte trykkes i nye opplag. Mens den fortsatt ble utgitt i Bladkompaniets opprinnelige pocket-serie kom boka i minst tre opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. 

Boka kom i 1977 i Danmark på Winther som Tigeren fra Montana og året etter i Sverige som Den långa jakten.
I Finland kom den i 1980 på Otava som Veriset jäljet. Også Island fikk sin utgave: Tígrisdýrid frá Montana.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Tigeren fra Montana i bok nr. 36, sammen med Den gale hunden fra Utah. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Tigeren fra Montana i 2007 som bok 69 i bind 69–70. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom den i 2015 som bok nr. 71 i serien.

Plasseringen som bok 71 i serien er ført videre i senere utgivelser, som i Cappelen Damms lydbokversjon fra 2021, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 248–249.

Norske romaner
Morgan Kane
Bøker fra 1972